ज़रा भारतवर्ष को अपने इतिहास से समझने का प्रयत्न करें ! वायु पुराण कहता है – भारतवर्ष का नाम ‘हिमवर्ष’ था ! इसी तरह भागवत पुराण में इसका पुराना नाम ‘अजनाभवर्ष’ बताया गया है ! भागवत पुराण ( स्कंध-५, अध्याय-४) कहता है कि भगवान् रिषभ को अपनी कर्मभूमि ‘अजनाभवर्ष’ में १०० पुत्र प्राप्त हुए, जिनमे से श्रेष्ठ पुत्र महायोगी भारत को उन्होंने अपना राज्य दिया ! उन्ही के नाम से लोग इन्हें भारत वर्ष कहने लगे – ‘येंषा खलु महायोगी भरतो ज्येष्ठः श्रेष्ठ्गुण आसीद येनेदं वर्ष भारतमिति व्यपदिशन्ति |’ ! विष्णु पुराण (अंश २, अध्याय – १) कहता है कि जब ऋषभदेव ने नग्न होकर गले में बाँट बांधकर वन प्रस्थान किया तो अपने ज्येष्ठ पुत्र भरत को उत्तराधिकार दिया जिससे इस देश का नाम भारतवर्ष पड गया – ‘ऋषभाद भरतो जज्ञे ज्येष्ठः पुत्रशतस्य सः (श्लोक २८), अभिषिज्य सुतं वीरं भारतं पृथ्वीपतिः (२९), नग्नो वीतां मुखे कृत्वा वीराध्वानं ततो गतः (३१), ततश्च भारतं वर्षम एतद लोकेषु गीयते (३२) |’ लिंग पुराण में इसी बात को दुसरे शब्दों में दोहराया गया है – ‘सोभिचिन्त्याथ ऋषभो भारतं पुत्रवत्सलः | ज्ञानवैराग्यमाश्रित्य जित्वेंद्रिय महोरगान | हिमाद्रेर्दक्षिण वर्षं भरतस्य न्यवेदयत्। तस्मात्तु भारतं वर्ष तस्य नाम्ना विदुर्बुधाः।‘ अर्थात इन्द्रीय रुपी साँपों पर विजय पाकर ऋषभ ने हिमालय के दक्षिण में जो राज्य भरत को दिया तो इस देश का नाम तबसे ‘भारतवर्ष’ पड गया ! इस तरह भारतवर्ष का भव्य और भावुकता से सराबोर विवरण हमारे पुराण साहित्य में मिलता है, जिसमे ‘वन्देमातरम’ और ‘सारे जहाँ से अच्छा’ गीतों जैसी अद्भुत ममता भरी पड़ी है ! वर्णन मिलता है कि ययाति हों या अम्बरीष; मान्धाता रहे हों या नहुष; मुचुकुन्द, शिबि, ऋषभ या महाराज नृग रहे हों; इन सभी राजाओं को तथा इनके अलावा जितने भी महान और बलवान राजा इस देश में हुए, उन सबको भारतवर्ष बहुत प्रिय रहा है !